Kataza na Limpopo verskuif | Maroela Media
Kataza (Foto: NCC Environmental Services)
Kataza, een van die Kaapse Skiereiland se bekendste bobbejane, gaan na 'n rehabilitasiesentrum in die Limpopo-provinsie verskuif word.
Belinda Abraham, woordvoerder van die Kaap van Goeie Hoop-dierebeskermingsvereniging (DBV), het bevestig dat die aansoek wat hy vir 'n permit by Cape Nature ingedien het om Kataza na die Riverside Wildlife-rehabilitasiesentrum in Limpopo te verskuif, goedgekeur is.
Soos vroeër berig het die DBV en die Stad Kaapstad verlede Dinsdag oor Kataza, ook bekend as SK11, se toekoms vergader en is daar besluit dat indien sy gedrag nie verbeter nie, hulle dié permitaansoek by Cape Nature sal indien om hom na die rehabilitasiesentrum te verskuif. Hier sal hy weer in die natuur vrygelaat word nadat hy gerehabiliteer is.
Volgens Abraham word Kataza tans in 'n plek van veiligheid gehou nadat hy vroeër vandag verdoof en gevang is. Hy sal verskeie gesondheidstoetse ondergaan voordat hy na sy nuwe tuiste geneem word.
"Die verskuiwing is in Kataza se beste belang," meen Abraham.
Kataza het die afgelope agt weke tussen die Kommetjie-, Ocean View-, Da Gama Park- en Capri-gebied beweeg. Daar is sedert 12 November talle verslae oor Kataza opgestel, insluitend oor sy stroopgedrag. Hy was die afgelope twee weke in die omgewing van die Longbeach Mall-winkelsentrum in Noordhoek en het daarna in die rigting van Tokai begin beweeg.
Volgens die DBV was sy lewe in gevaar met van die inwoners wat gedreig het om hom skade aan te doen of selfs dood te maak. Hulle het selfs van 'n voorval verneem waarin iemand op hom geskiet het.
By die Riverside Wildlife-rehabilitasiesentrum sal Kataza geleidelik aan sy nuwe trop bekendgestel word. Hy sal in 'n semi-wilde omgewing aangehou word en sy vordering sal gereeld gemonitor word.
"Ons wil die Riverside-sentrum bedank dat hulle hul harte oopgemaak het om Kataza 'n veilige hawe te bied.
"Ons belofte aan Kataza is dat dit [dieselfde] nie weer met 'n ander bobbejaan sal gebeur nie. 'n Dringende vergadering moet met die verskillende belanghebbendes belê word om planne te ontwikkel om die welstand van bobbejane in die Kaapse metropool te bevorder."
Kataza is verlede jaar van Kommetjie na Tokai verplaas nadat hy talle huise geplunder het. Hy kon egter nie by die nuwe trop inskakel nie en is in November na Kommetjie teruggeneem. Hy het hier weer gesukkel om by die Slangkop-trop in te skakel.
Kaapstad Kataza Wes-Kaap
Taamlik wreed om die bobbejaan in 'n ander habitat te verplaas, daar is baie wildernis in die Kaap. Wanaanpassing veroorsaak stress en siektes.
Ekself was al by so 'n rehabiltasieprojek betrokke en het daarop aangedring dat die diere in dieselfde habitat gehuisves word wat goeie resultate opgelewer het.
Die mense het al bewys hulle weet nie wat om met Kataza te doen nie. Ek het my bedenlinge en die verlede het my elke keer reg bewys
Een van die mees suksesvolste rehabilitasie sentrums wat daar is . As hulle nie kan help nie sal niemand kan nie .
Boet, jy weet daas nie 'n see nie, né?!!
Miskien is dit beter. Alle pogings om hom natuurlik te laat inskakel, het misluk. Hopelik sal hy beter vaar in 'n totaal nuwe omgewing…